Aproximativ 150 de programe de formare profesională vor începe în aprilie 2024, la nivel naţional, pentru un număr de 2.229 persoane care beneficiază, conform legii, de servicii de formare profesională gratuite, organizate de Agenţiile Judeţene pentru Ocuparea Forţei de Muncă şi a Municipiului Bucureşti.
Potrivit unui comunicat al Agenţiei Naţionale pentru Ocuparea Forţei de Muncă (ANOFM), judeţele în care, în aprilie, se vor organiza cele mai multe cursuri, cu număr mare de participanţi, sunt Dâmboviţa (140 persoane), Braşov (126 persoane) şi Bistriţa (112 persoane).
Astfel, programele de formare profesională cu cele mai multe locuri disponibile vizează calificări precum: ajutor bucătar – 160 de persoane; operator introducere, validare şi prelucrare date – 155 de persoane; îngrijitor spaţii verzi – 127 persoane; competenţe de comunicare în limba română – 126 de persoane; agent securitate – 119 de persoane; lucrător comercial – 118 persoane; femeie de serviciu – 85 de persoane; instalator instalaţii tehnico-sanitare şi de gaze – 84 de persoane; coafor -70 de persoane; montator instalaţii solare-70 persoane.